รัฐบาล เตรียมพร้อมการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562
รัฐบาล เตรียมพร้อมการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 นายธีรภัทร ประยูรสิทธิ ปลัดสำนักนายกรัฐมนตรี กล่าวว่า การประชุมคณะกรรมการอำนวยการจัดงานพระราชพิธีบรมราชาภิเษกเมื่อวานนี้ มีการรายงานความพร้อมการเตรียมการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 ในวันที่ 12 ธันวาคม 2562 เวลา 15.30 น. จากท่าวาสุกรีถึงท่าราชวรดิฐ และการเสด็จพระราชดำเนินโดยขบวนราบจากท่าราชวรดิฐไปยังพระบรมมหาราชวัง ซึ่งกองทัพเรือจะดำเนินการฝึกซ้อมการจัดขบวนพยุหยาตราทางชลมารค เพื่อให้สมพระเกียรติและมีความสง่างาม ในวันที่ 26 พฤศจิกายน 2562 วันที่ 4 ธันวาคม 2562 วันที่ 7 ธันวาคม 2562 ในเวลา 15.30 น. และในวันที่ 9 ธันวาคม 2562 จะดำเนินการฝึกซ้อมในเวลา 13.30 น. เนื่องจากกระแสน้ำใกล้เคียงกับวันที่ 12 ธันวาคม 2562พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยประชาชนที่จะเดินทางไปร่วมเฝ้าฯ บริเวณริมสองฝั่งแม่น้ำเจ้าพระยา จึงได้สั่งการให้ดูแลและอำนวยความสะดวกแก่ประชาชนทั้งด้านความปลอดภัย การจราจร การแพทย์พยาบาล อาหาร น้ำดื่มและห้องสุขา ให้ดีที่สุดและเพียงพอต่อความต้องการ มีการจัดรถประจำทาง เรือโดยสาร รถไฟ บริการรับ – ส่ง ตามจุดต่างๆ โดยประชาชนที่จะใช้เส้นทางสัญจรในพื้นที่จัดงานและพื้นที่ใกล้เคียง สามารถตรวจสอบเส้นทางได้ที่เว็บไซต์ www.phralan.in.th และ Facebook “พระราชพิธีบรมราชาภิเษก พุทธศักราช 2562” หรือสายด่วนจราจร 1197 รัฐบาลขอเชิญชวนประชาชนร่วมเฝ้าฯ ทูลละอองธุลีพระบาทการเสด็จพระราชดำเนินเลียบพระนคร โดยขบวนพยุหยาตราทางชลมารค และการเสด็จโดยขบวนราบ ในวันที่ 12 ธันวาคม 2562 โดยแต่งกายด้วยเสื้อสีเหลือง หรือรับชมการถ่ายทอดสดทางสถานีโทรทัศน์รวมการเฉพาะกิจแห่งประเทศไทย ตั้งแต่เวลา 15.15 น. เป็นต้นไป เพื่อร่วมเป็นส่วนหนึ่งในพระราชพิธีสำคัญและร่วมบันทึกประวัติศาสตร์ครั้งยิ่งใหญ่ของแผ่นดินไทยโดยพร้อมเพรียงกัน